**Lech Aleksander Kaczyński** (1949–2010) var en polsk konservativ politiker. Han var president i republikken Polen fra 22. desember 2005 til 10. april 2010.

Kaczyński tilhørte det nasjonalkonservative partiet Lov og rettferdighet, som han grunnla sammen med tvillingbroren Jarosław Kaczyński. Broren har vært statsminister i Polen, og overtok ledelsen i Lov og rettferdighet i 2003. Lech Kaczyński var borgermester i Warszawa fra 2002 til 2005. Kaczyński gjorde seg bemerket internasjonalt med utspill om å gjeninnføre dødsstraff, sin russisk-, tysk- og EU-skeptiske politikk, og ble kritisert for det som en del utenfor Polen oppfattet som en undertrykkende politikk overfor homofile.

På vei til et besøk i Russland 10. april 2010 for å overvære 70-årsmarkeringen av Katyn-massakren under den andre verdenskrig, styrtet presidentflyet rett før landing i Smolensk. Kaczyński omkom sammen med sin kone og en rekke andre personer, blant andre den tidligere eksilpresidenten Ryszard Kaczorowski, den polske sentralbanksjefen Slawomir Skrzypek, den polske hærsjefen Franciszek Gągor, presidentens stabssjef og Polens viseutenriksminister Andrzej Kremer. I et påfølgende presidentvalg vant Bronisław Komorowski over Jarosław Kaczyński.

Tidlig liv
----------

Kaczyński ble født den 18. juni 1949 i Żoliborz i Warszawa som sønn av Rajmund, en ingeniør som tjenestegjorde i Armia Krajowa under den andre verdenskrig og veteran fra Warszawaoppstanden, og Jadwiga, som var utdannet filolog fra Det polske vitenskapsakademiet) Som barn var han med i en polsk film fra 1962; «De to som stjal månen» (polsk:«O dwóch takich, co ukradli księżyc») sammen med sin tvillingbror.

Lech Kaczyński studerte jus og administrasjon ved Universitetet i Warszawa. I 1980 fikk han sin doktorgrad ved Gdańsk Universitet. I 1990 hadde han sin habilitasjon i arbeids- og ansettelseslov. Han hadde senere professorstillinger ved Universitetet i Gdańsk og Kardinal Stefan Wyszyński-Universitetet i Warszawa.

Motstand mot kommunistregimet
-----------------------------

På 1970-tallet ble Lech Kaczyński aktivist i den pro-demokratiske anti-kommunistiske bevegelsen i Polen, Arbeidernes Forsvarskomitee, såvel som den uavhengige fagbevegelsen. I august 1980 ble han rådgiver for den Inter-faglige streikekomiteen ved Gdańsk skipsverft og Solidaritetsbevegelsen. Under unntakstilstanden kommunistpartiet innførte i desember 1981 ble han internert som «anti-sosialistisk element». Etter at han ble satt fri vendte han tilbake til fagbevegelseaktiviteter og ble medlem av undergrunnsbevegelsen Solidaritet.

Da Solidaritet igjen ble en lovlig organisasjon på slutten av 1980-tallet ble Lech Kaczyński rådgiver for Lech Wałęsa og hans Komitet Obywatelski Solidarność i 1988. Fra februar til april 1989 deltok han i runde bordsamtalene i Polen.

Porozumienie Centrum
--------------------

Kaczyński ble valgt som senator i juni 1989 og ble viseformann i Solidaritetsfagbevegelsen *NSZZ Solidarność*. I 1991 ble han valgt til parlamentet som ikke-partimedlem. Han var imidlertid støttet av en valgkomite som var nært knyttet til det politiske partiet *Porozumienie Centrum* som var ledet av hans bror.

Han var hovedrådgiver for Lech Wałęsa da denne ble valgt til president av Polen i desember 1990. Walesa nominerte Kaczyński som sikkerhetsminister i presidentrådet, men sparket ham i 1992 grunnet en konflikt over Jan Olszewskis regjering.

Kaczyński var President av det Øverste Kontrollråd (*Najwyższa Izba Kontroli,* NIK) fra februar 1992 til mai 1995 og senere justisminister i Jerzy Buzeks regjering fra juni 2000 til juli 2001. I løpet av denne perioden fikk han en stadig større popularitet på grunn av sin kamp mot korrupsjon.

«Lov og rettferdighet»
----------------------

I 2001 grunnla han det konservative politiske partiet *Lov og Rettferdighet* (Polsk: Prawo i Sprawiedliwość, PiS) sammen med sin bror Jarosław, som for tiden (april 2010) er leder av partiet.

Borgermester i Warszawa
-----------------------

I 2002 ble Lech Kaczyński valgt til borgermester i Warszawa med stor margin. Han startet sin periode med å erklære krig mot korrupsjon. Han støttet byggingen av Museumet over Warszawaoppstanden og i 2004 utnevnte han et historisk panel med oppgave å regne ut hvor store materielle tap som byen led under den tyske okkupasjonen under den annen verdenskrig (omtrent 85 prosent av byen ble tilintetgjort under Warszawaoppstanden). Grunnen til å gjøre slike beregninger skyldtes krav fra tyske flyktninger som hadde forlatt Polen etter krigen. Panel beregnet tapene til å være minst 45,3 milliarder euro. Kaczyński fremmet også byggingen av et jødisk museum polske jøder i Warszawa ønsket å reise ved å gi land til prosjektet.

Kaczyński forbød gay pride-paraden i 2004 og 2005 i Warszawa, lokalt kjent som Parada Równości, og oppgav som grunn at organisatorene ikke hadde fremskaffet den nødvendige dokumentasjonen, men uttalte også at en slik parade ville fremme en «homoseksuell livsstil». Han henviste også til sikkerhetsgrunner, uttalte også at paraden ville være krenkende for offentlig moral og mente også at det var et problem at paraden ville ha foregått samtidig med avdukingen av et monument av general Tadeusz Bór-Komorowski. I 2004 kalte Kaczyńskis politiske motstandere hans oppførsel i tilknytning med forbudet mot gay pride-marsjen for ukonstitusjonell og han ble flere ganger kritisert av administrasjonen i Mazowieckie-voivodskapet, som har til oppgave å rådgi borgermesteren i Warszawa. I 2005 tillot han en marsj mot gay pride-paraden, kalt «Normalitetsparaden».

I 2007 ble Polen, representert av Lech Kaczyński, funnet skyldig av Menneskerettighetsdomstolen i brudd på artikkel 11 (som fastslår at man har forsamlingsrett i Europa) i Den europeiske menneskerettskonvensjon.

### Presidentvalg

19. mars 2005 erklærte han at han kom til å stille som presidentkandidat i oktober samme år. Han vant presidentvalget med 54,04 prosent av stemmene og startet sin presidentgjerning 23. desember 2005 da han avla presidenteden foran nasjonalforsamlingen.

Giftemål og familie
-------------------

Lech Kaczyński med kona Maria.
Han var gift med økonomen Maria Kaczyńska (1943-2010) og hadde en datter, Marta (født 1980) som avla sin eksamen ved Instituttet for Jus ved Universitetet i Gdańsk. Marta er gift og fikk i 2003 en datter ved navn Ewa. Ekteparet Kaczyński var dyrevenner og hadde to hunder og to katter.

Dødsfall
--------

Presidentparets kister i presidentpalasset i Warszawa 15. april 2010.
Den 10. april 2010 reiste president Kaczyński sammen med sin kone Maria Kaczyńska fra Warszawa til Smolensk i Russland med en flymaskin av typen Tupolev Tu-154. Klokken 10.56 lokal tid (kl. 06:56 GMT) styrtet flyet i dét det nærmet seg Smolensk. Ulykken skjedde i tåke rundt 1,5 km fra flyplassen.

Guvernøren i Smolensk bekreftet på TV-kanalen Russland 24 at det ikke var noen overlevende etter flystyrten. Det var 96 mennesker ombord i flyet. Ombord var også den polske sentralbanksjefen Slawomir Skrzypek, den polske hærsjefen Franciszek Gągor, presidentens stabssjef og Polens viseutenriksminister Andrzej Kremer. Gruppen var på vei til Russland for å minnes Katyn-massakren.

Den russiske presidenten Dmitrij Medvedev gav straks ordre om nedsettelse av en regjeringskommisjon som skulle undersøke ulykken. Statsminister Vladimir Putin ble utnevnt til leder for etterforskningen. Bronisław Komorowski overtok som fungerende president.

Fotnoter
--------

**Type numrering**
1. ↑  IPA: [lɛx alɛˈksandɛr kaˈtʂɨɲskʲi]

Referanser
----------

1. 1 2   Gemeinsame Normdatei, besøkt 9. april 2014[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Munzinger Personen, oppført som Lech Kaczynski, Munzinger IBA 00000024388, besøkt 9. oktober 2017[Hentet fra Wikidata]
4. ↑   Hrvatska enciklopedija, Hrvatska enciklopedija-ID 68216[Hentet fra Wikidata]
5. ↑   Gemeinsame Normdatei, besøkt 10. desember 2014[Hentet fra Wikidata]
6. ↑   Archive of Fine Arts, cs.isabart.org, abART person-ID 96102, besøkt 1. april 2021[Hentet fra Wikidata]
7. ↑   Online PWN Encyclopedia ID 3918884[Hentet fra Wikidata]
8. ↑   www.fakt.pl[Hentet fra Wikidata]
9. ↑   www.ordens.presidencia.pt[Hentet fra Wikidata]
10. ↑   verkets språk slovakisk, archiv.prezident.sk, besøkt 20. desember 2021[Hentet fra Wikidata]
11. ↑   Suomen Valkoisen Ruusun ja Suomen Leijonan ritarikunnat, side(r) 499[Hentet fra Wikidata]
12. ↑  Aftenposten: «Polsk forslag om dødsstraff vekker avsky»
13. ↑  Aftenposten: «Sutrer over Tyskland»
14. ↑  Aftenposten: «Nye Europas gamle tanker»
15. 1 2  «BBC News: Gay marchers ignore ban in Warsaw». 11. juni 2005. Besøkt 5. januar 2010.
16. ↑   Dagbladet:Det polske presidentflyet styrtet – 96 personer omkom
17. ↑  Rajmund Kaczyñski h. Pomian: genealogia (Potomkowie Sejmu Wielkiego)
18. ↑  Jadwiga Jasiewicz h. Rawicz: genealogia (Potomkowie Sejmu Wielkiego)
19. ↑  «Pinknews: Anti-gay Warsaw Mayor, Lech Kaczynski, wins Polish Presidential election».
20. ↑  Polish gay activists win human rights case Arkivert 6. februar 2012 hos Wayback Machine.
21. ↑  «"CASE OF BĄCZKOWSKI AND OTHERS v. POLAND, Verdict". Page 31». Arkivert fra originalen 7. mars 2012. Besøkt 24. juli 2009.
22. ↑  «whole text of the judgement (en)». Besøkt 24. juli 2009. [*død lenke*]
23. ↑  «Arkivert kopi». Arkivert fra originalen 25. desember 2008. Besøkt 10. april 2010.
24. ↑  «Polish president feared dead in Russian plane crash». Reuters. 10. april 2010. Besøkt 10. april 2010.
25. ↑  President of Poland Died (Погиб президент Польши) - Vesti.ru

Eksterne lenker
---------------

* Offisielt nettsted Rediger på Wikidata

* (en) Lech Kaczyński – kategori av bilder, video eller lyd på Commons Rediger på Wikidata

* (en) Lech Kaczyński – galleri av bilder, video eller lyd på Commons Rediger på Wikidata

| * v
* d
* r
Polens presidenter etter 1990 |
| --- |
| Wojciech Jaruzelski (1990) **·** Lech Wałęsa (1990–95) **·** Aleksander Kwaśniewski (1995–2005) **·** Lech Kaczyński (2005–2010) **·** Bronisław Komorowski (2010–2015) **·** Andrzej Duda (2015–) | Polens flagg |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** BBC Things **·** Munzinger (iba)
 |